b'\n_START_ARTICLE_\nKasvuhormoon\n_START_PARAGRAPH_\nKasvuhormoon (l\xc3\xbchend GH tuleneb ingliskeelsest m\xc3\xb5istest growth hormone, l\xc3\xbchend hGH t\xc3\xa4histab inimese kasvuhormooni human growth hormone) on valgup\xc3\xb5hine peptiidhormoon, mis stimuleerib kasvu, rakkude paljunemist ja taastumist inimestel ja loomadel. Kasvuhormoon koosneb 191 aminohappest ning see on \xc3\xbcheahelaline pol\xc3\xbcpeptiid, mida s\xc3\xbcnteesivad, talletavad ja eritavad somatotroopsed rakud ajuripatsi eessagaras._NEWLINE_Kasvuhormooni t\xc3\xa4pne toime organismis on l\xc3\xb5puni uurimata._NEWLINE_1981. aastal \xc3\xb5nnestus esmakordselt kasvuhormooni s\xc3\xbcnteesida.\n_START_SECTION_\nNomenklatuur\n_START_PARAGRAPH_\nOrganismis toodetavat kasvuhormooni nimetatakse somatotropiiniks (STH), s\xc3\xbcnteetilist kasvuhormooni somatropiiniks (INN). Ravimit Humatrope l\xc3\xbchendatakse teaduskirjanduses aga rhGH-ks. Alates selle kasutuselev\xc3\xb5tust 1992. aastal, on see keelatud dopingainete nimekirjas ning selles kontekstis nimetatakse seda HGH-ks.\n_START_SECTION_\nGeenid\n_START_PARAGRAPH_\nInimese kasvuhormoonigeenid asuvad 17. kromosoomi regioonis q22-24.\n_START_SECTION_\nStruktuur\n_START_PARAGRAPH_\nPeamine kasvuhormooni isovorm on valk, mis koosneb 191 aminohappest ja mille molekulaarmass on 22 124 aatommassi\xc3\xbchikut ehk daltonit. Struktuur sisaldab nelja heeliksit, mis on vajalikud funktsionaalse koostoime jaoks GH retseptoriga.\n_START_SECTION_\nSomatropiin\n_START_PARAGRAPH_\nKasvuhormooni rekombinantset vormi kutsutakse somatropiiniks. Somatropiin on loodusliku inimkasvuhormooni koopia, mida valmistatakse rekombinant-DNA-tehnika abil. Kasvuhormoon soodustab kasvu lapse- ja noorukieas ning m\xc3\xb5jutab ka valkude, rasvade ja s\xc3\xbcsivesikute ainevahetust organismis. Somatropiin on retseptiravim kasvuh\xc3\xa4iretega lastele ja kasvuhormooni puudulikkusega diagnoositud t\xc3\xa4iskasvanutele._NEWLINE_Somatropiini sisaldavaid ravimeid manustatakse s\xc3\xbcstimise teel. Euroopa Liidus on nende ravimite m\xc3\xbc\xc3\xbcgiload antud tsentraliseeritud v\xc3\xb5i riikliku menetluse korras alates 1980. aastatest._NEWLINE_Kasvuhormooni puuduse v\xc3\xb5i l\xc3\xbchikese s\xc3\xbcnni- v\xc3\xb5i idiopaatilise pikkuse t\xc3\xb5ttu ravitud ligikaudu 7000 patsiendi anal\xc3\xbc\xc3\xbcs n\xc3\xa4itas somatropiiniga ravitud patsientide v\xc3\xb5imalikku suuremat suremuse riski v\xc3\xb5rreldes \xc3\xbcldpopulatsiooniga. Eelk\xc3\xb5ige t\xc3\xa4heldati suuremat suremuse riski luukasvajate v\xc3\xb5i s\xc3\xbcdameveresoonkonna juhtude (n\xc3\xa4iteks ajuverejooks) t\xc3\xb5ttu. Risk n\xc3\xa4is olevat suurem, kui oli kasutatud soovitatavatest annustest suuremaid somatropiini annuseid._NEWLINE_Viimastel aastatel on Ameerika \xc3\x9chendriikide arstid hakanud m\xc3\xa4\xc3\xa4rama kasvuhormoonravi vanematele inimestele, et suurendada nende eluj\xc3\xb5udu.\n_START_SECTION_\nPs\xc3\xbchholoogiline m\xc3\xb5ju\n_START_PARAGRAPH_\nMitmed uuringud, kus osalesid kasvuhormooni puudulikkusega patsiendid, on n\xc3\xa4idanud kasvuhormooni olulist rolli inimese vaimse ja emotsionaalse heaolu ning k\xc3\xb5rge energia taseme s\xc3\xa4ilitamise vahel. Hormooni puudulikkusega t\xc3\xa4iskasvanutel on sagedamini depressioon kui tervetel.\n_START_SECTION_\nAsendusteraapiad\n_START_PARAGRAPH_\nRavi eksogeense kasvuhormooniga on n\xc3\xa4idustatud vaid teatud asjaoludel ja vajab pidevat j\xc3\xa4lgimist tihti esinevate ja \xc3\xa4gedate k\xc3\xb5rvalm\xc3\xb5jude t\xc3\xb5ttu. Kasvushormooni asendusravi kasutatakse t\xc3\xa4iskasvanute puhul, kelle kasvuhormooni puudulikkus on avaldunud juba lapsep\xc3\xb5lves v\xc3\xb5i siis t\xc3\xa4iskasvanueas (tavaliselt ajuripatsikasvaja t\xc3\xb5ttu). Nendel patsientidel on n\xc3\xa4iteks v\xc3\xa4henenud rasvamass, suurenenud lihasmass, suurenenud luutihedus, v\xc3\xa4henenud s\xc3\xbcdame- ja veresoonkonnahaiguste riskitegurid ja paranenud ps\xc3\xbchhosotsiaalne heaolu.\n_START_SECTION_\nTeised kasutused\n_START_PARAGRAPH_\nKasvuhormooni kasutatakse ka haiguste puhul, mis tekitavad l\xc3\xbchikest kasvu, aga pole seotud kasvuhormooni puudulikkusega. N\xc3\xa4iteks haigused nagu Turneri s\xc3\xbcndroom, krooniline neerupuudulikkus ja Prader-Willi s\xc3\xbcndroom._NEWLINE_\xc3\x9cks kasutusv\xc3\xb5imalus rhGH jaoks on lihasmassi s\xc3\xa4ilitamine inimestel, kes p\xc3\xb5evad AIDS-i._NEWLINE_Ilma arsti ettekirjutiseta on kasvuhormoonide kasutamine illegaalne.\n_START_SECTION_\nK\xc3\xb5rvalm\xc3\xb5jud\n_START_PARAGRAPH_\nKasvuhormooniteraapia on k\xc3\xbcllaltki ohutu, kui seda tehakse \xc3\xb5igel moel. S\xc3\xbcstimiskoha paistetus on tavaline. Harvemad k\xc3\xb5rvaln\xc3\xa4hud on s\xc3\xbcdamehaigused, diabeet, artriit ja ebanormaalne kasv.\n_START_SECTION_\nMeelem\xc3\xbcrgid\n_START_PARAGRAPH_\nGHB ehk gammah\xc3\xbcdroks\xc3\xbcbut\xc3\xbcraadi kasutamine suurendab organismi kasvuhormoonide produtseerimist. \xc3\x9cks esimesi sellelaadseid uuringuid toimus Hirosaki \xc3\xbclikoolis Jaapanis 1970. aastal. Seal kasutati GHB-d tavalise anesteetikumina 10 patsiendil vanuses 14\xe2\x80\x9348. Teadlased leidsid, et p\xc3\xa4rast 6 grammist GHB infusiooni t\xc3\xb5usis kasvuhormoonide tase organismis kuuekordselt ja p\xc3\xbcsis sellisena kaks tundi._NEWLINE_Alkoholi tarvitamine v\xc3\xa4hendab inimese enda naturaalset kasvuhormoonide produktsiooni. Kasvuhormoonravi ajal ei tohiks tarvitada alkoholi. 28 grammi v\xc3\xb5i v\xc3\xa4hem paar tundi enne HGH tarvitamist m\xc3\xb5jutab organismi v\xc3\xa4hesel m\xc3\xa4\xc3\xa4ral, k\xc3\xbcll aga v\xc3\xa4hendab alkoholi tarvitamine uinumiseks drastiliselt organismi kasvuhormooni toodangut.\n_START_SECTION_\nDoping\n_START_PARAGRAPH_\nSportlased paljudel erinevatel spordialadel on kasutanud kasvuhormooni, et parendada enda sportlikku sooritust. Hiljutised uuringud ei ole aga suutnud t\xc3\xb5estada v\xc3\xa4idet, et kasvuhormoon v\xc3\xb5ib parendada j\xc3\xb5udlust professionaalsete sportlaste seas._NEWLINE_Aine avastamine on raske, seni ei ole testmetoodikat, et seda avastada uriiniproovist. Hormoonipreparaadi j\xc3\xa4lgi on v\xc3\xb5imalik vereprooviga tuvastada vaid \xc3\xbche \xc3\xb6\xc3\xb6p\xc3\xa4eva jooksul. Kasvuhormooni raske tuvastamine v\xc3\xb5ib olla p\xc3\xb5hjus, miks sportlased selle tarvitamisega riskivad._NEWLINE_Esimest korda testiti sportlasi suurv\xc3\xb5istlustel kasvuhormooni suhtes 2004. aasta Ateena ol\xc3\xbcmpial, kuid selgus, et anal\xc3\xbc\xc3\xbcsimeetod ei t\xc3\xb6\xc3\xb6tanud._NEWLINE_2008. aastal avaldasid Stanfordi \xc3\xbclikooli teadlased ajakirjas Annals of Internal Medicine artikli, mis v\xc3\xb5ttis kokku 44 varasemat uuringut kasvuhormooni ja sportlike tulemuste seostest. Uuringutes osalenud tarbisid kasvuhormooni v\xc3\xa4iksemates kogustes kui seda s\xc3\xbcstivad sportlased. Pikim tarbimisperiood vaadeldud uuringutes oli 84 p\xc3\xa4eva. Uuringutes vaadeldud 13\xe2\x80\x9345-aastased, enamasti noored heas vormis mehed, v\xc3\xb5tsid kasvuhormooni tarbimise tagaj\xc3\xa4rjel keskmiselt juurde umbes 2,1 kilogrammi, kuid see ei kajastunud otseselt suuremates lihastes. Lihasmassi k\xc3\xbcll lisandub, kuid j\xc3\xb5udu ega vastupidavust mitte. Stanfordi teadlased j\xc3\xa4reldasid, et kasvuhormooni s\xc3\xbcstimine ei parenda sportlikke tulemusi, pigem vastupidi: sportlased v\xc3\xa4sivad kiiremini ja suurenenud on vigastuste oht.\n_START_SECTION_\nLoomakasvatus\n_START_PARAGRAPH_\nVeiste somatotropiini on lubatud kasutada v\xc3\xa4ga v\xc3\xa4hestes riikides, \xc3\xbched suuremad on Ameerika \xc3\x9chendriigid ja Mehhiko. Euroopa Liidus, sealhulgas Eestis on kasvuhormooni kasutamine rangelt keelatud. Nimetatud riikidest on keelatud ka nii piima- kui lihasaaduste import._NEWLINE_N\xc3\xa4iteks USAs kasutatakse kasvuhormooni piimafarmides, kus s\xc3\xbcstitakse veistele lihastesse 2\xe2\x80\x933 korda n\xc3\xa4dalas somatotropiini. Selle tulemusena suureneb lehmade piimatoodang umbes 15 protsenti. Samas suurendab antud preparaadi kasutamine enamasti veistel ainevahetushaiguste esinemissagedust ja halvendab tiinestuvust. Somatotropiini kasutatakse ka sea- ja lambakasvatuses, kus saadakse selle tulemusel 15\xe2\x80\x9320 protsenti rohkem toodangut._NEWLINE_Kuna kasvuhormoon on peptiid, mis laguneb seedekulglas, pole selle sattumine inimorganismi v\xc3\xb5imalik ka siis, kui seda toiduainetes esineks.'